Materiellet til 2808 var ankommet Kolbotn som tomtog 2803 kl. 07:25 og skulle returnere som lokaltog 2808 fra Kolbotn kl. 07:33. Lokomotivføreren startet opp fra Kolbotn stasjon ca kl. 07:38. Togsettet hadde bare én konduktør (togføreren), siden den andre ikke hadde kommet på jobb da toget hadde kjørt fra Oslo S tidligere samme morgen. Lokomotivføreren hadde hatt reservetjeneste fra dagen før kl. 17:15 og hadde bare fått to-tre timers søvn i en hvilebrakke. Han fikk ordren om å kjøre ut fra Kolbotn mot signal "stopp". og reagerte ikke på at sporvekselen lå feil slik at han kjørte ut på feil hovedspor. Tog 2808 kolliderte kort etter kl. 07:38 med sørgående tomtog 2817 B.